Kisangani

Kisangani ni mji mkubwa wa mashariki mwa Kongo wenye wakazi zaidi ya 1,600,000. Ni mji mkubwa wa tatu wa nchi hiyo.

Mji uko kando ya mto Kongo mahali ambako mto huu mkubwa umepita maporomoko ya Bayoma na kuwa njia ya maji hadi Kinshasa.

Historia
Kisangani ilianzishwa  na mpelelezi Henry Morton Stanley mwaka 1883 kama kituo cha kampuni ya mfalme Leopold II wa Ubelgiji ikaitwa baadaye Stanleyville hadi mwaka 1966. 

Mwanzoni utawala wa Wabelgiji ulikuwa hafifu katika mashariki ya koloni na 1888 mfanyabiashara Mswahili Tippu Tip akafanywa kuwa gavana wa mfalme Leopold II kwa sehemu za mashariki akikaa Stanleyville. 

Tangu mwaka 1892 Wabelgiji waliachana na Waswahili wakapigana nao vita na kuchukua utawala mikononi mwao moja kwa moja.

Kisangani iliathiriwa mara nyingi na vita, hasa wakati wa uhuru wa Kongo katika miaka ya 1960 na tangu 1996 katika vita vilivyosababisha anguko la dikteta Mobutu Sese Seko mwaka 1997 na kuendelea katika mapigano kati ya Rwanda, Uganda na vikundi vya Kikongo.

Hivyo hali ya uchumi ni duni ingawa mji una nafasi nzuri kijiografia.

Lugha kuu zinazotumiwa mjini ni hasa Kilingala na Kiswahili.

 Tazama pia 
 Orodha ya miji ya Jamhuri ya Kidemokrasia ya Kongo

 Marejeo 

Viungo vya nje

Jamii:Miji ya Jamhuri ya Kidemokrasia ya Kongo
Jamii:Mkoa wa Tshopo
jamii:mto Kongo